b'\n_START_ARTICLE_\nCharlize Theron\n_START_SECTION_\n\xc5\xbdivljenjepis\n_START_PARAGRAPH_\nCharlize Theron se je rodila leta 1975 v Ju\xc5\xbenoafri\xc5\xa1ki republiki. Odra\xc5\xa1\xc4\x8dala je na farmi v Benoniju (blizu Johannesburga). Njen o\xc4\x8de, Charles Theron, po katerem je dobila ime, je bil lastnik gradbnega podjetja. Mati Gerda je nem\xc5\xa1kega rodu, zato je Charlize pred kratkim vlo\xc5\xbeila pro\xc5\xa1njo za pridobitev dr\xc5\xbeavljanstva, vendar so jo zavrnili, ker nih\xc4\x8de od njenih sorodnikov ne \xc5\xbeivi ve\xc4\x8d v Nem\xc4\x8diji. Pri petajstih letih je bila pri\xc4\x8da o\xc4\x8detovi smrti, ki ga je njena mati Gerda v samoobrambi ustrelila, ko je nekega ve\xc4\x8dera pri\xc5\xa1el domov pijan in jo napadel._NEWLINE_Pri \xc5\xa1estnajstih letih je zmagala na lokalnem tekmovanju modelov, in dobila enoletno pogodbo, zato jo je mati poslala v Milano. Po izteku pogodbe je ostala v New Yorku, kjer je obiskovala baletno \xc5\xa1olo. Pri osemnajstih ji je po\xc5\xa1kodba kolena prepre\xc4\x8dila nadaljevanje baletne kariere zato jo je mati poslala v Hollywood, da bi postala igralka._NEWLINE_Po samo osmih mesecih je dobila svojo prvo vlogo v grozljivki Otroci koruze 3, kjer pa \xc5\xa1e ni imela besedila. Preboj ji je uspel v drugi polovici devetdesetih let 20. stoletja z vlogami v uspe\xc5\xa1nicah Hudi\xc4\x8dev odvetnik (1997), Hi\xc5\xa1ni red (1999) in Rop stoletja (2000). K ve\xc4\x8dji prepoznavnosti je nedvomno pripomogel tudi Playboy, katerega naslovnico je krasila maja 1999. V tem \xc4\x8dasu je imela tudi dalj\xc5\xa1e razmerje s pevcem skupine Third Eye Blind Stephanom Jenkinsom, ki jo je leta 2001 po treh letih in pol zapustil, saj se, kljub njenemu vztrajanju, ni hotel poro\xc4\x8diti. Med letoma 2002-2010 je bil njen partner Stuart Townsend, ki ga je spoznala leta 2002 med snemanjm filma V pasti._NEWLINE_Mnogi menijo, da je naredila veliko napako, ko je zavrnila glavno vlogo v uspe\xc5\xa1nici Pearl Harbor in raje znova zaigrala ob Keanu Reevesu v romanci Sladki november. Veliki met ji je uspel s filmom Po\xc5\xa1ast, v katerem je upodobila serijsko morilko Aileen Wuornos in za to vlogo kot prva Ju\xc5\xbenoafri\xc4\x8danka leta 2004 prejela oskarja za najbolj\xc5\xa1o glavno igralko. Nelson Mandela jo je kot \xc4\x8dastno gostjo povabil na ve\xc4\x8derjo in se ji zahvalil, \xc2\xbbda je Ju\xc5\xbeno Afriko postavila na zemljevid sveta.\xc2\xab_NEWLINE_Simboli\xc4\x8dno jo je Hollywood sprejel med zvezde, ko je 30. septembra 2005 dobila svojo zvezdo na slovitem Walk of fame._NEWLINE_Sledila sta znanstveno-fantasti\xc4\x8dni film Aeon Flux, med snemanjem katerega si je po\xc5\xa1kodovala vrat; in drama North Country v kateri si je kot rudarka, ki do\xc5\xbeivi spolno nadlegovanje na delovnem mestu, leta 2006 prislu\xc5\xbeila drugo nominacijo za oskarja.'